**Mirko Mirtič 1929 - 2021**

Iz borčevskega postroja je odšel tovariš Mirko Mirtič, generalpodpolkovnik. S trinajstimi in pol leti se je julija 1943 pridružil Šlandrovi brigadi in ognjeni krst prestal v boju z belogardisti pri Črneči vasi. Ob ustanovitvi 12. brigade je stopil v njene vrste in postal osebni spremljevalec poveljnika Raca Božovića. Z njim je nadaljeval tudi v poveljstvu 15. divizije in kasneje tudi v poveljstvu 7. korpusa za zvezo z Glavnim štabom. Decembra 1944 so ga napotili peš v Beograd in nato v Sovjetsko zvezo, kjer je končal Vojaško akademijo PZO. V negotovem letu 1948 se je po 14 dneh prebil do Jugoslavije. Sprva je bil poveljnik baterije PZO Beograda. Po končani višji vojni akademiji je postal načelnik PZO 37. divizije v takratnem Titovem Užicu. Delo je nadaljeval v Upravi VL in PZO v Generalštabu. Nakar so ga napotili v 3. divizijo PZO v Skopje, kjer je opravljal naloge načelnika operativnega oddelka, načelnika štaba in poveljnika divizije. Bogate izkušnje in uspešno poveljevanje s PZO južnega dela Jugoslavije je polnih osem let prenašal na bodoče častnike kot poveljnik Šolskega centra PZO v Zadru. Tam je pridobil tudi čin generalmajorja v štiridesetem letu starosti. Znova je prišel v Beograd kot predstojnik katedre Operatike pri najvišji vojaški šoli – Vojni šoli, kjer je postal po dveh letih tudi poveljnik te šole, v žargonu poimenovane tudi generalska šola. V Slovenijo je prišel šele 1985 kot načelnik štaba takratne 9. armade v Ljubljani. Med drugim je spodbujal skupno usposabljanje poveljstev in enot JLA in TO Slovenije, hkrati pa je tvorno sodeloval z lokalnimi dejavniki na izgradnji objektov infrastrukture za potrebe prebivalstva in lokalnega gospodarstva kot je izgradnja ceste od Liberge do Tisja pri Litiji, pa obmejnega vodovoda v sežanski občini, telefonije na Cerkljanskem. Med drugim je bil tudi predsednik Konjeniške zveze Slovenije. Upokojil se je leta 1990 na svojo zahtevo. Za svoje delo v JLA je odlikovan z najvišjimi odlikovanji: Red hrabrosti, Red partizanske zvezde s puškama, Red za vojne zasluge s srebrnimi meči, z zlatimi meči in veliko zvezdo, Red ljudske armade s srebrno in zlato zvezdo ter lovorjem vencem, Red bratstva in enotnosti s srebrno in zlato zvezdo, Red dela s srebrnim in zlatim vencem in več drugih priznanj. Kot predstavnik slovenskih partizanov se je leta 1985 udeležil velike parade in proslave ob 50. obletnici zmage nad fašizmom in nacizmom v Moskvi.

Po upokojitvi je tvorno sodeloval v skupnosti borcev 12. brigade in po njegovem prizadevanju 12. brigada še živi v Mirnski dolini. Na prapor 1. dolenjskega partizanskega bataljona je leta 2006 pripel spominski trak 12. brigade.

Sožalje družini je izreklo veleposlaništvo Ruske federacije v Ljubljani. Njegova želja je bila, da bi ga pokopali z vojaškimi častmi. Ministrstvo za obrambo na prošnjo družine niti ni odgovorilo.

Mirko Hrovat, Občinska organizacija borcev za vrednote NOB Mokronog-Trebelno in

Skupnost borcev 12. SNOUB